*Aprobat:*

*Director general*

**Mariana Dragoș**

**Abilități și studii necesare pentru a deveni asistent maternal**

Având în vedere numărul mare de persoane care solicită informații privind posibilitățile și modalitatea prin care pot deveni asistenți maternali, am hotărât să venim în întâmpinarea lor, oferindu-le specificațiile legislației în vigoare referitoare la acest capitol.

După cum am fost informați de la serviciul MCDPC din cadrul DGASPC Satu Mare, în temeiul Hotărârii nr. 679 din 12 iunie 2003 privind condițiile de obținere a atestatului, procedurile de atestare și statutul asistentului maternal profesionist, respectiv al Ordinului nr. 35/2003 privind aprobarea Standardelor minime obligatorii pentru asigurarea protecției copilului la asistent maternal profesionist și a ghidului metodologic de implementare a acestor standarde, pentru a deveni asistent maternal profesionist trebuie ținut cont de următoarele condiții: persoana în cauză trebuie:

* Să aibă capacitate deplină de exercițiu;
* Să aibă domiciliul în județul Satu Mare și să aibă acces la servicii medicale și servicii educative;
* Prin comportamentul său în societate, starea sănătății și profilul psihologic, să prezinte garanții pentru îndeplinirea corectă a obligațiilor care revin unui părinte, referitoare la creșterea, îngrijirea și educarea copiilor săi;
* Să aibă în folosință o locuință care acoperă necesitățile de preparare a hranei, igienă, educație și odihnă ale utilizatorilor săi(1 camera pentru copii);
* Să aibă minimum 10 clase absolvite;
* Să manifeste o atitudine non-discriminatorie indiferent de vârsta copilului, apartenența etnică, religie, stare de sănătate;
* Să fie dispusă, și să aibă capacitatea să primească 2 copii în îngrijire cu sau fără dizabilități, cu vârste cuprinse între 0 și 18 ani.
* Să urmeze cursurile de formare profesională organizate de serviciul public specializat pentru protecția copilului.

Nu poate deveni asistent maternal profesionist:

* persoana care a suferit o condamnare prin hotărâre judecătorească, rămasă definitivă pentru săvârșirea unei infracțiuni care ar face-o incompatibilă cu profesia de asistent maternal profesionist;
* părintele decăzut din drepturile părintești sau căruia i-au fost interzise sau limitate drepturile părintești prin hotărâre judecătorească rămasă definitivă și irevocabilă;
* persoana care suferă de boli cronice psihice sau boli cronice transmisibile;
* persoana care are proprii copii dați în plasament.

***Biroul de presă***

***al DGASPC Satu Mare***